b'\n_START_ARTICLE_\nLautsi vastaan Italia\n_START_SECTION_\nReaktiot\n_START_PARAGRAPH_\nEuroopan ihmisoikeustuomioistuimen p\xc3\xa4\xc3\xa4t\xc3\xb6ksen ennustettiin muodostuvan merkitt\xc3\xa4v\xc3\xa4ksi ennakkotapaukseksi muidenkin Euroopan maiden julkisissa kouluissa. Esimerkiksi Yhdysvalloissa koululuokissa ei voi olla ristiinnaulitunkuvia kirkon ja valtion eron vuoksi. Professori Martin Scheininin mukaan krusifiksien kielt\xc3\xa4minen julkisten koulujen seinill\xc3\xa4 muistuttaa t\xc3\xa4rke\xc3\xa4st\xc3\xa4 rajasta uskonnon pakkosy\xc3\xb6t\xc3\xb6lle._NEWLINE_Kreikan ortodoksisen kirkon johtaja, arkkipiispa Ieronymos piti tuomioistuimen p\xc3\xa4\xc3\xa4t\xc3\xb6st\xc3\xa4 huonona. H\xc3\xa4nen mukaansa p\xc3\xa4\xc3\xa4t\xc3\xb6s otti huomioon vain ateistisen v\xc3\xa4hemmist\xc3\xb6n oikeudet, mutta j\xc3\xa4tti huomiotta kristittyjen enemmist\xc3\xb6n oikeudet. The Guardianin poliittinen toimittaja Michael White ei ymm\xc3\xa4rt\xc3\xa4nyt, miksi suomalainen nainen muuttaa Italiaan ja alkaa vastustaa krusifikseja oikeustoimin. H\xc3\xa4nen mukaansa katoliset tunnukset ovat yht\xc3\xa4 keskeisesti italialaisia asioita kuin \xe2\x80\x9dpizza, mafia, bling ja jalkapallossa huijaaminen\xe2\x80\x9d.'